PRECHA พุ่งเฉียด 12% หลังมีข่าวกลุ่มเดอะมอลล์เข้าสวมธุรกิจ
PRECHA พุ่งเฉียด 12% หลังมีข่าวกลุ่มเดอะมอลล์เข้าสวมธุรกิจ ณ เวลา 10.16 น.อยู่ที่ 3.58 บาท บวก 0.36 หรือ 11.18% มูลค่าการซื้อขาย 102.45 ล้านบาท
2 มิ.ย. 2558

ผู้สื่อข่าวรายงานว่า ราคาหุ้น บริษัท ปรีชากรุ๊ป จำกัด (มหาชน) หรือ PRECHA ณ เวลา 10.16 น.อยู่ที่ 3.58 บาท บวก 0.36 หรือ 11.18% มูลค่าการซื้อขาย 102.45 ล้านบาท โดยเปิดตลาดที่ 3.42 บาท ระหว่างวันปรับตัวขึ้นแตะระดับสูงสุดที่ 3.76 บาท และปรับตัวแตะระดับต่ำสุดที่ 3.40 บาท
ทั้งนี้ ราคาหุ้นที่มีการปรับตัวขึ้นอย่างมาก คาดว่ามาจากกระแสข่าวลือว่า “กลุ่มเดอะมอลล์” ซึ่งทำธุรกิจค้าปลีกรายใหญ่ในประเทศไทยจะนำศูนย์การค้า 5 แห่งเข้าจดทะเบียนในตลาดหลักทรัพย์ ได้แก่ สาขารามคำแหง ,ท่าพระ ,งามวงศ์วาน ,บางแค และโคราช ซึ่งมีมูลรวมค่ากว่า 3 หมื่นล้านบาท
โดยคาดว่าทางกลุ่มเดอะมอลล์ ได้มีการเจรจาเพื่อทำการ backdoor บริษัทอสังหาริมทรัพย์ โดยแหล่งข่าวคาดว่าเป็นบริษัท ปรีชากรุ๊ป จำกัด (มหาชน) หรือ PRECHA ผู้ประกอบธุรกิจการพัฒนาอสังหาริมทรัพย์ เพื่ออยู่อาศัย
ทั้งนี้ คาดว่ากลุ่มเดอะมอลล์ จะซื้อหุ้นจากผู้ถือหุ้นใหญ่ของ PRECHA กว่า 60% หลังจากนั้นคาดว่าจะทำ Tender Offer ให้ได้หุ้น 100% หลังจากทำการ backdoor สำเร็จแล้วคาดว่าจะมีการเพิ่มทุนอีกกว่า 2,000 ล้านหุ้น เพื่อเปิดสาขาใหม่อีก 5 แห่ง สำหรับศูนย์การค้าระดับ Premium อย่าง สยามพารากอน ดิเอ็มโพเรี่ยม เอ็มควอเทียร์ นั้น คาดว่าอยู่ในระหว่างการพิจารณาว่าจะนำเข้าจดทะเบียนในตลาดหุ้น หรือจะเป็นการสวมสิทธิ์บริษัทอื่นต่อไป
อนึ่ง หากข่าวลือดังกล่าวเป็นจริง ราคาหุ้น PRECHA จะเปลี่ยนไปโดยสิ้นเชิง โดยคาดว่าราคาหุ้นจะเพิ่มขึ้นจากปัจจุบันเกือบ 10 เท่าตัว อีกทั้งหากมีการนำศูนย์การค้าระดับ Premium เข้ามาร่วมด้วยราคาหุ้น PRECHA จะเพิ่มขึ้นได้อีกมาก